Kampung Parit Bengkok

**Kampung Parit Bengkok** ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Bengkok merupakan salah sebuah kampung yang berada di dalam unit pentadbiran Mukim Bagan, sebuah mukim di barat Daerah Batu Pahat.

## Sejarah
Bangunan rumah di sepanjang aliran Parit Bengkok ke Jalan Peserai (sebahagian daripada Laluan Persekutuan Malaysia 5) telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (*Survey Department of Federated Malay States*). Berikutan itu, nama Parit Bengkok sebagai sebuah parit telah didokumentasikan di dalam peta topografi HIND 1035 pada lembaran *Batu Pahat* (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 140 hingga 150 buah rumah yang telah dibina di sepanjang Parit Bengkok yang mengalir menghilir ke Parit Besar di Jalan Peserai. Taburan rumah yang dibina oleh penduduk setempat adalah sekata pada bahagian hulu Parit Bengkok, mahupun di bahagian hilir.

## Geografi
Kampung Parit Bengkok terletak di kawasan luar bandar. Petempatan yang terbesar berhampiran dengan kampung ini ialah Taman Seri Sulong, sebuah kawasan pembangunan bercampur yang terletak pada bahagian utara Kampung Parit Bengkok. Pola petempatan yang dapat diperhatikan di Kampung Parit Bengkok ialah petempatan berjajar. Kebanyakan rumah penduduk dibina berderetan dan selari dengan sebatang jalan kampung yang menuju ke Jalan Negeri Johor J19 (Jalan Simpang Lima–Parit Sulong) atau Jalan Peserai dan aliran air Parit Bengkok yang menghilir.

Yang berikut merupakan petempatan manusia yang terletak serantau dengan Kampung Parit Bengkok.
* Kampung Parit Haji Ali pada bahagian utara
* Kampung Batu Puteh pada bahagian utara
* Kampung Parit Lapis Batu Putih pada bahagian timur laut
* Kampung Parit Asam Kumbang pada bahagian timur laut
* Kampung Parit Rantau pada bahagian timur
* Kampung Parit Mampan pada bahagian tenggara
* Kampung Pedada Kuning pada bahagian tenggara
* Kampung Parit Haji Ibrahim pada bahagian selatan
* Kampung Parit Besar pada bahagian barat daya
* Kampung Parit Samak pada bahagian barat
* Kampung Parit Siba pada bahagian barat

Parit Bengkok ialah parit utama yang mengairi Kampung Parit Bengkok. Aliran air yang bergerak adalah lurus dari arah utara ke selatan, dengan mengalir sepanjang kawasan petempatan manusia dan perladangan seperti tanaman kelapa sawit. Parit Bengkok menghilir ke Parit Besar untuk bergabung dengan parit berkenaan sebagai muara, di bahagian selatan Kampung Parit Besar, dekat Jalan Peserai.

## Infrastruktur
Terdapat dua buah surau di Kampung Parit Bengkok, masing-masing memainkan peranan sebagai institusi keagamaan bagi masyarakat Islam di kawasan kampung terbabit. Surau yang pertama terletak di Kampung Parit Bengkok Darat, dikenali sebagai Surau Al-Ikhsan Kampung Parit Bengkok Darat. Kod pengenal pasti surau berkenaan dalam portal Sistem Maklumat Imam dan Masjid (SISMIM) ialah 010112027. Surau yang kedua terletak di Kampung Parit Bengkok Laut, dikenali sebagai Surau Kampung Parit Bengkok Laut. Kod pengenal pasti surau berkenaan dalam portal Sistem Maklumat Imam dan Masjid (SISMIM) ialah 010112036.

## Rujukan